ORDE do 3 de febreiro de 2011 pola que se publica a modificación dos estatutos da Mancomunidade de Concellos da Comarca de Ferrol.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 14/02/2011

O procedemento de modificación dos estatutos das mancomunidades está regulado no artigo 143º da Lei 5/1997, do 22 de xullo, de Administración local de Galicia. En cumprimento do disposto no citado precepto, o presidente da mancomunidade remitiulle á Consellería de Presidencia, Administracións Públicas e Xustiza a documentación relativa á súa modificación.
Examinada a documentación, considérase que a tramitación da modificación estatutaria seguiu o procedemento legalmente previsto para tal fin.
En síntese, para a adopción do acordo de modificación desta mancomunidade observouse a seguinte tramitación:
-O Pleno do Concello de Cedeira, na sesión do 29 de setembro de 2009, adoptou co quórum da maioría absoluta legal solicitar a súa adhesión á Mancomunidade de Concellos da Comarca de Ferrol.
-O Pleno da Mancomunidade de Concellos da Comarca de Ferrol, en sesión celebrada o 30 de novembro de 2009, aproba por maioría absoluta a solicitude da dita incorporación e acorda iniciar o procedemento de modificación dos seus estatutos.
-O referido acordo someteuse a información pública durante o prazo dun mes, mediante edicto publicado no BOP nº 28 da Coruña, do 11 de febreiro de 2010, período en que non se presentaron alegacións. Simultaneamente remitiúselles o acordo á Deputación Provincial da Coruña e á Consellería de Presidencia, que emitiron informe favorable.
-Os plenos de cada unha das entidades locais integrantes da mancomunidade aprobaron a modificación dos estatutos da Mancomunidade de Concellos da Comarca de Ferrol e remitiron á Dirección Xeral de Administración Local unha copia certificada dos acordos de modificación dos estatutos da devandita mancomunidade.
-O Concello de Cedeira, por acordo plenario do 28 de setembro de 2010, adoptou o acordo de aprobar os estatutos da mancomunidade publicados no DOG o 17 de xaneiro de 2000, coa modificación do seu artigo primeiro.
-Finalmente o Pleno da Mancomunidade, en sesión celebrada o 15 de novembro de 2010, acorda por unanimidade aceptar definitivamente a incorporación do Concello de Cedeira, modificar o artigo 1º dos estatutos e solicitar á Dirección Xeral de Administración Local que proceda á publicación da dita modificación.
Segundo o antedito e de conformidade co disposto no artigo 143º.1 d) da Lei de 5/1997, do 22 de xullo, de Administración local de Galicia e demais normativa de aplicación,
DISPOÑO:
Artigo único.-Publicar a modificación do artigo 1º.1 dos estatutos da Mancomunidade de Concellos da Comarca de Ferrol.
Santiago de Compostela, 3 de febreiro de 2011.
Alfonso Rueda Valenzuela
Conselleiro de Presidencia, Administracións Públicas e Xustiza
ANEXO
Modificación dos estatutos da Mancomunidade de Concellos da Comarca de Ferrol
Artigo 1º.-Denominación.
1. «Os concellos de Ares, Cedeira, Fene, Ferrol, Mugardos, Narón, Neda e Valdoviño, pertencentes á comarca de Ferrol, ao amparo do disposto no ordenamento xurídico vixente, acordan constituírse en mancomunidade voluntaria de concellos para a organización e presentación de xeito mancomunado das obras e servizos da súa competencia que se recollen nestes estatutos».